Ehipululo 4: Omokonda Yatyi Vatelwa Motyikunino
TALA etyi tyikahi nokupita apa. Andau na Eva vekahi nokutewa motyikunino otyiwa tyo Endene. Utyii omokonda yatyi?
Omokonda valinga otyipuka tyimue otyivi unene. Iya pahe, Yehova wevehitisa. Ove utyii otyipuka otyivi Andau na Eva valinga?
Valinga otyipuka tyimue Huku evepopila pala vehetyilinge. Huku wevepopilile okuti vapondola okulia ovinyango viomiti vikahi motyikunino. Mahi ankho muna omuti wike Huku evepopilile okuti muhalieiko, inkha muliako mamunkhi. Omuti oo, ankho owa Huku. Iya onthue tutyii okuti otyivi okupola otyipuka tyimue tyehetyove, hatyoko? Ngotyo, oityi tyapitapo?
Onthiki imue etyi Eva ankho ekahi aike motyikunino, onyoka imue yapopia nae. Sokolola vala. Onyoka yapopilile Eva opo alie otyinyango tyomuti una Huku evetolele okuti muhalieiko. Anthi Yehova kalingile ononyoka pala mbupopie. Otyo tyilekesa okuti pena omunthu umue waundapesa onyoka pala okupopia. Omunthu watyo oo, olie?
Andau ankho haeko. Anthi, pokati kovanthu vana Yehova alinga puetyi nkhele ehenelinge oohi, opo patunda umue wapopia na Eva. Ovanthu ovo onoandyu, onthue katupondola okuvemona. Oandyu oyo yali nelungavi. Yahandele okutumina nga Huku. Tupu yahandele ovanthu veitavele tyipona okutavela Yehova. Oandyu oyo yaundapesa onyoka pala okupopia.
Oandyu oyo yetyivila okukengelela Eva. Etyi oandyu yatolela Eva okuti inkha alia otyinyango tyailikua makala nga Huku, Eva etavela. Ngotyo, Eva walia kotyinyango, iya tupu na Andau aliko. Andau na Eva kavatavelele ku Huku, mokonda yotyo, vatewa motyikunino, eumbo liavo ewa.
Anthi nthiki imue Huku makapilulula oohi ino aiho opo ikale omphangu imue ongwa ngo tyikunino tyo Endene. Komeho matukelilongesa oñgeni tupondola okulinga onthele movilinga ovio. Anthi pahe, tutalei oityi tyapita na Andau na Eva.
Gênesis 2:16, 17; 3:1-13, 24; Revelação 12:9.
Omapulo
- Oityi tyikahi nokupita na Andau na Eva polutalatu apa?
- Omokonda yatyi Yehova ahitisila Andau na Eva?
- Oityi onyoka yapopila Eva?
- Olie waundapesa onyoka opo ipopie na Eva?
- Omokonda yatyi Andau na Eva vatelwa mopalaisu?
Omapulo omakuavo
- Tanga Gênesis 2:16, 17 no 3:1-13, 24.
Oñgeni epulo onyoka yangila Eva, liaundula Yehova? (Gên. 3:1-5; 1 João 5:3)
Oñgeni ongeleka ya Eva itulondola? (Fil. 4:8; Tia. 1:14, 15; 1 João 2:16)
Omonkhalelo patyi Andau na Eva vaponya okutavela onkhali valinga? (Gên. 3:12, 13)
Omokonda yatyi Yehova apakelele ono kerubin koutundilo wotyikunino tyo Endene? (Gên. 3:24)
- Tanga Revelação 12:9.
Okuti Satanasi ukahi nokutyivila okuyapula ovanthu opo vehetavele ketumino lia Huku? (1 João 5:19)
nya_Latn umb_Latn umb_Latn umb_Latn umb_Latn umb_Latn umb_Latn bem_Latn lus_Latn umb_Latn tum_Latn tum_Latn lua_Latn kon_Latn ssw_Latn umb_Latn twi_Latn umb_Latn umb_Latn ssw_Latn umb_Latn kmb_Latn umb_Latn